Fuqarolar mansabdorlar qabuliga onlayn tarzda yozilishi mumkin bo‘ldi

Yagona interaktiv davlat xizmatlari portalida fuqarolarning mas’ul mansabdor shaxslar tomonidan qabul qilinishi huquqini amalga oshirish imkonini beruvchi xizmat ishga tushirildi. Endilikda foydalanuvchilar davlat organi rahbari qabuliga onlayn tarzda yozilishi mumkin. Bu haqda Yagona interaktiv davlat xizmatlari portali xabar berdi.

 Yagona portalda “Xizmatlar” sahifasi. Skrinshot: “Daryo”
Agar foydalanuvchi aynan qaysi tashkilot uning masalasini hal etishga mas’ul ekanligi xususida ma’lumotga ega bo‘lmasa, unda sohani tanlash yoki kalit so‘zni kiritish yo‘li bilan mas’ul tashkilotni topish imkoniyati mavjud.
Qonunga muvofiq fuqarolarni qabul qilish o‘rnatilgan vaqt va soatda amalga oshiriladi. Qabul qilish tartibi esa tashkilot rahbarlari tomonidan belgilanadi. Shu boisdan Yagona interaktiv davlat xizmatlari portali foydalanuvchilarga tashkilotda fuqarolarni qabul qilish tartibidan kelib chiqib qabul vaqtini taklif qiladi.
Xabarda ta’kidlanishicha, ushbu xizmat foydalanuvchilar tomonidan Yagona portalda joriy etish uchun taklif qilingan xizmatlar orasida eng ko‘p ovoz yig‘gan.